**Αξιολόγηση Στατιστικού Προγράμματος Εργασιών 2019**

**Α. Παραγωγή προγραμματισμένων στατιστικών προϊόντων**

Το 2019 το Υπουργείο Παιδείας και Θρησκευμάτων (Υ.ΠΑΙ.Θ.) παρήγαγε στα χρονικά όρια που όριζε ο προγραμματισμός του τα στατιστικά της Πρωτοβάθμιας και Δευτεροβάθμιας Εκπαίδευσης, τα στατιστικά των Εξετάσεων και τα στατιστικά που αφορούν στη μαθητική διαρροή στην Πρωτοβάθμια και Δευτεροβάθμια Εκπαίδευση.

 Παρατηρήθηκαν καθυστερήσεις για το στατιστικό προϊόν που αφορά στο φοιτητικό πληθυσμό και στους αποφοίτους Τριτοβάθμιας Εκπαίδευσης. Οι λόγοι της καθυστέρησης, όπως εστάλησαν από την αρμόδια υπηρεσία οφείλονται:

* Σε νομοθετικές αλλαγές. Σύμφωνα με τις νομοθετικές αλλαγές στην τριτοβάθμια εκπαίδευση (N.4521/ΦΕΚ 38/Τ.Α΄/2.3.2018), N.4559,ΦΕΚ 142/Τ.Α΄/3.8.2018, 4589/ΦΕΚ13/ΤΑ’/29-1-2019  και 4610/ΦΕΚ 70/ΤΑ’/7-5-2019), τα ΤΕΙ  δεν υφίστανται πλέον, και  οι φοιτητές αυτών εντάχθηκαν είτε σε προϋπάρχοντα Πανεπιστημιακά Εκπαιδευτικά Ιδρύματα, είτε σε νεοϊδρυθέντα. Oι Ανώτατες Εκκλησιαστικές Ακαδημίες και η Α.Σ.ΠΑΙ.Τ.Ε. εξακολουθούν να λειτουργούν με το ίδιο καθεστώς. Οι προαναφερόμενες αλλαγές και οι συνακόλουθες συνέπειές τους στα πληροφοριακά συστήματα των ΑΕΙ, δυσκόλεψαν συνολικά τη διαδικασία συλλογής στοιχείων στον προβλεπόμενο χρόνο.
* Σε τεχνικούς λόγους (μέταπτωση ηλεκτρονικών συστημάτων). Κρίνεται αναγκαία η δημιουργία ηλεκτρονικής εφαρμογής από την οποία θα αντλούνται έγκυρα και σε πραγματικό χρόνο στοιχεία για το φοιτητικό πληθυσμό καθώς και το προσωπικό των ΑΕΙ.

**Β. Μνημόνιο Συνεργασίας μεταξύ Υ.ΠΑΙ.Θ. και ΕΛΣΤΑΤ**

Το Υπουργείο Παιδείας και Θρησκευμάτων συνεργάστηκε στενά με την ΕΛΣΤΑΤ στο πλαίσιο της υλοποίησης του μνημονίου συνεργασίας (21 Μαρτίου 2018) τόσο σε θέματα που αφορούν στην ανάπτυξη της στατιστικής παιδείας στην Ελλάδα όσο και στην παροχή στην ΕΛΣΤΑΤ στατιστικών παραγόμενων από τα πληροφορικά συστήματα του υπουργείου.

**Γ. Υλοποιηθείσες ενέργειες που αφορούν στην πιστοποίηση**

1. Οι Υπηρεσίες διαμόρφωσαν βάσει του Υποδείγματος Τεκμηρίωσης Στατιστικών Διαδικασιών και απέστειλαν στην ΕΛΣΤΑΤ τις εσωτερικές εγκυκλίους για τη διασφάλιση της ποιότητας των στατιστικών τους.
2. Το Υ.ΠΑΙ.Θ ανάρτησε στην ιστοσελίδα στο σύνδεσμο <http://statistics.minedu.gov.gr/index.php/gr/cal> το ημερολόγιο στατιστικών εργασιών για το 2020 και επικαιροποίησε και αναδιαμόρφωσε την ενότητα «Χρήσιμα Έγγραφα» στο σύνδεσμο <http://statistics.minedu.gov.gr/index.php/gr/useful-docs>, σύμφωνα με τις υποδείξεις της ΕΛΣΤΑΤ .
3. Επίσης, υπέβαλε στην ΕΛΣΤΑΤ το Πρόγραμμα Στατιστικών Εργασιών του για το 2020 και την αξιολόγηση του Στατιστικού Προγράμματος του 2018.
4. Τέλος, υπάλληλοι του Υ.ΠΑΙ.Θ. συμμετείχαν στο Ετήσιο Συνέδριο Χρηστών της ΕΛΣΤΑΤ τον Δεκέμβριο του 2019.